text: Josep Carner i l'art de traduir Josep Carner i l'art de traduir – Catorze
  Josep Carner i l'art de traduir
  Arxivat a: Josep Carner, Pickwick, Tast editorial, Univers, Biblioteca
  Enguany fa 150 anys de la mort de Charles Dickens, i 50 de la de Josep Carner. La reedició de Pickwick, l'obra que Dickens va escriure quan només tenia 24 anys i que narra les aventures d'un grup d'amics ben estrafolari i divertit, arriba segurament en el moment en què més trobem a faltar l'alegria de viure. És també una oportunitat per realçar la figura de Carner com a traductor, que, entre tants clàssics –com David Copperfield i Grans esperances–, també es va encarregar de dur al català –de la mà de Proa, quan s'acabava de proclamar la Segona República Espanyola, pocs dies abans del Sant Jordi de 1931 i quan encara no hi havia cap diccionari en català (el Diccionari general de la lengua catalana de Fabra sortiria un any i mig després)– l'obra que va disparar Dickens a la fama.
  "Traduïa un autor que li agradava, d'una tradició novel·lesca, l'anglesa, que admirava. Traduir era una faceta de la seva polièdrica personalitat d'escriptor, tan variada, i era una petita font d'ingressos perquè el talent únic que posseïa (i les poques hores que necessitava descansar) li permetia compaginar, amb una certa celeritat, la feina de cònsol amb la de poeta, i la d'articulista amb la de traductor. En nombre de títols i de llibres, tradueix més que no pas escriu obra pròpia, i en va escriure molta", escriu a la introducció Jaume Coll, comissari de l'any Carner i curador de l'edició d'aquest llibre. I explica també quin era el seu mètode: "En temps de la Literària, 1918-1920, traduïa amb rapidesa, al dictat, a una mecanògrafa, com expliquen diverses veus (Pla, Jordana), i després corregia minuciosament la còpia que en resultava". Coll ens dona alguns exemples que mostren com el príncep dels poetes alguna vegada sacrificava la literalitat del text, però no el sentit, per situar el lector:
  "Nonsense; it ain't no harm. It's natur; ain't it, cook?" «–I ca! No feu cap mal, veieu. Són coses que vénen de natural; ¿veritat, cuinera?»
  El segell Univers, la Fundació Coromines i la Universitat de Girona s'han arremangat perquè Pickwick sigui una senyor llibre de col·leccionista: a les pàgines dretes tenim l'original anglès i a les de l'esquerra, la traducció carneriana -això permet comparar i admirar el treball de traducció i d'estil-, hi han incorporat les il·lustracions que Robert Seymour va fer per a la primera edició, i fins i to inclou un diccionari, a cura de Joan Ferrer, del vocabulari carnerià. Us convidem a llegir el que també hi trobareu: 14 reflexions sobre com Josep Carner entenia l'art de traduir.
  © pel disseny i la maquetació de la tripa del llibre, per la introducció, l'edició del text català i els apèndixs by Jaume Coll Llinàs.